**Marinărie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În răcoririle luminii

Și-n scăpătările de Soare

Ca galbene catarge pinii

Se leagănă în cer ca-n mare.

Iar pânzele lor verzi de cetini

Trosnesc prin vânt împleticite

Și clătinările încete

Pe marinari vor să-i imite.

Care pășesc străini de case,

De caldarâmuri și de colburi

Și toate visele frumoase

Sunt sfărâmate-n mii de cioburi.

În lumea-n zâmbete de piețe

Unde oricine-și vrea succesul

Ei nu pot nicidecum să-nvețe

Cum să înhațe interesul.

De merg în legănare moale

De parcă-i ocean pământul

Neascultând femei cu șale

Ce vor să-și jure legământul.

Doar se prefac că pot a crede

Minunilor din ochi de prune,

Când doar priviri din apa verde

Inima lor poate supune.

Iar eu privesc în mari albastre

Ce se înalță, se înalță

Mai sus de cântecele noastre

Prinse în cleiul de pe scoarță.

Când noi ne cheltuim amarul

De fiere-n vorbe mititele

Să le prefacem chihlimbarul

Laț de brățări, laț de mărgele.

Nu punem preț pe înălțimea

Ce o duc pinii din nimicuri

Trăgând în sine prospețimea

Rășinei care plânge-n picuri.

Vremea devine doar mai rece

Ca s-o primim cum este dată,

Iar marinari se duc să plece

Și nu privesc spre noi odată.

Victor Bragagiu